Novotný, Viliam, poslanec NR SR (2010-12-14):
Vážený pán predseda, vážený pán minister, dámy a páni, vláda Slovenskej republiky uznesením č. 765 z 3. novembra 2010 schválila návrh na odvolanie predsedu, podpredsedu a členov Dozornej rady Úradu pre dohľad nad zdravotnou starostlivosťou. A na zvolenie nového predsedu, podpredsedu a členov Dozornej rady Úradu pre dohľad nad zdravotnou starostlivosťou v zmysle § 26 ods. 3 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov členov dozornej rady volí a odvoláva Národná rada Slovenskej republiky na návrh vlády. Predseda Národnej rady Slovenskej republiky rozhodnutím č. 167 z 10. novembra 2010 pridelil návrh na odvolanie predsedu, podpredsedu a členov Dozornej rady Úradu pre dohľad nad zdravotnou starostlivosťou a na zvolenie nového predsedu, podpredsedu a členov Dozornej rady Úradu pre dohľad nad zdravotnou starostlivosťou (tlač 170) Výboru Národnej rady Slovenskej republiky pre zdravotníctvo na prerokovanie v termíne do 26. novembra 2010. Výbor Národnej rady Slovenskej republiky pre zdravotníctvo rokoval o predloženom návrhu na svojej 6. schôdzi výboru. Návrh na odvolanie predsedu, podpredsedu a členov Dozornej rady Úradu pre dohľad nad zdravotnou starostlivosťou a na zvolenie nového predsedu, podpredsedu a členov Dozornej rady Úradu pre dohľad nad zdravotnou starostlivosťou odôvodnil vo výbore minister zdravotníctva Slovenskej republiky Ivan Uhliarik. Výbor Národnej rady Slovenskej republiky pre zdravotníctvo prerokoval predložený návrh a konštatoval, že navrhovaní kandidáti spĺňajú požiadavky podľa § 22 ods. 4 písm. a), d) a e), § 26 ods. 5 zákona č. 581/2004 Z. z. Materiál obsahuje životopisy navrhovaných kandidátov. Výbor súhlasil s návrhom vlády a odporučil Národnej rade Slovenskej republiky podľa § 26 ods. 3 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov A. odvolať Ivana Valentoviča z funkcie predsedu Dozornej rady Úradu pre dohľad nad zdravotnou starostlivosťou, Gabrielu Kaliskú z funkcie podpredsedu Dozornej rady Úradu pre dohľad nad zdravotnou starostlivosťou, Petra Janka, Jozefa Molitora, Imricha Hugyivára z funkcie členov Dozornej rady Úradu pre dohľad nad zdravotnou starostlivosťou, podľa § 26 ods. 3 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov B. zvoliť Rudolfa Sokola do funkcie predsedu Dozornej rady Úradu pre dohľad nad zdravotnou starostlivosťou, Martu Jančovičovú do funkcie podpredsedu Dozornej rady Úradu pre dohľad nad zdravotnou starostlivosťou, Gabrielu Kaliskú, Dušana Smolku, Františka Jurčagu do funkcie členov Dozornej rady Úradu pre dohľad nad zdravotnou starostlivosťou. Výbor ďalej odporučil Národnej rade Slovenskej republiky podľa § 39 ods. 8 zákona Národnej rady č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odvolanie predsedu, podpredsedu a členov dozornej rady vykonať verejným hlasovaním spoločne, voľbu predsedu, podpredsedu a členov dozornej rady vykonať verejným hlasovaním spoločne. Výbor poveril poslanca Viliama Novotného, aby predniesol správu o výsledku prerokovania návrhu na odvolanie predsedu, podpredsedu a členov Dozornej rady Úradu pre dohľad nad zdravotnou starostlivosťou a na zvolenie nového predsedu, podpredsedu a členov Dozornej rady Úradu pre dohľad nad zdravotnou starostlivosťou. Súčasťou správy je návrh uznesenia Národnej rady Slovenskej republiky. Vážený pán predseda, skončil som, prosím, otvorte rozpravu.